|  |
| --- |
|  |
|

|  |
| --- |
| Aruanne „Siseturvalisuse arengukava 2015–2020“ täitmisest 2019. aastal  |

 |
|  |
| Siseministeerium 2020 |

# Sisukord

[Sisukord 2](#_Toc38455639)

[Sissejuhatus 3](#_Toc38455640)

[1. Kokkuvõttev hinnang 2019. aasta tegevusele ja tulemustele 4](#_Toc38455641)

[Valdkonna lühianalüüs 4](#_Toc38455642)

[Olulisema mõjuga tegevuste tulemuste kirjeldus 6](#_Toc38455643)

[Peamised kitsaskohad 8](#_Toc38455644)

[2. Ülevaade arengukava programmide elluviimisest 2019. aastal 9](#_Toc38455645)

[2.1. Alaeesmärk 1. Turvalisemad kogukonnad 9](#_Toc38455646)

[2.2. Alaeesmärk 2. Tõhusama päästevõimekuse tagamine 12](#_Toc38455647)

[2.3. Alaeesmärk 3. Kindlam ja kiirem abi korraldamine 14](#_Toc38455648)

[2.4. Alaeesmärk 4. Kriiside ennetamine ja hädaolukorraks valmisoleku suurendamine 15](#_Toc38455649)

[2.5. Alaeesmärk 5. Sisejulgeoleku suurendamine 17](#_Toc38455650)

[2.6. Alaeesmärk 6. Tasakaalustatud kodakondsus- ja rändepoliitika 20](#_Toc38455651)

[2.7. Alaeesmärk 7. Usaldusväärne ja turvaline identiteedihaldus 22](#_Toc38455652)

[2.8. Alaeesmärk 8. Tõhusam piirihaldus 23](#_Toc38455653)

# Sissejuhatus

Vabariigi Valitsuse 27. veebruari 2015. aasta korraldusega nr 107 kiideti heaks „Siseturvalisuse arengukava 2015–2020“ (edaspidi ka *arengukava*) ning 17. novembri 2016. aasta korraldusega nr 388 „„Siseturvalisuse arengukava 2015–2020“ rakendusplaan aastateks 2016–2020“ (edaspidi ka *rakendusplaan*) ja arengukava täiendatud versioon.

Arengukava eesmärkide elluviimiseks vajalike meetmete ja tegevuste kavandamiseks on koostatud programmid, mis siseministri käskkirjaga kinnitati esimest korda 2015. aasta novembris aastateks 2015–2019, teist korda 2016. aasta novembris aastateks 2016–2020, kolmandat korda 2017. aasta juunis aastateks 2017–2021 ja viimati 2018. aasta novembris. Siseturvalisuse arengukava elluviimist koordineerib Siseministeerium. Lähtudes arengukavaga kokkulepitust, on Siseministeeriumi ülesanne koordineerida arengukava täitmise aruande koostamist ja esitada see Vabariigi Valitsusele.

 „Siseturvalisuse arengukava 2015–2020“ on koostatud, et juhtida siseturvalisuse valdkonda senisest lõimitumalt. Arengukavas on kindlaks määratud siseturvalisuse valdkonna võimalused, vastutusalad ja koostöövormid – kõik need on turvalise elukeskkonna loomise ja säilitamise alus. Arengukava ülesanne on aidata plaanida ministeeriumide valitsemisalade siseturvalisuse valdkonna ressursse Vabariigi Valitsuse tasandil ja saavutada niimoodi tegevuse suurem mõjusus.

**Arengukava üldeesmärk on tagada, et Eesti inimesed tunneksid, et nad elavad vabas ja turvalises ühiskonnas, kus igaühe väärtus, kaasatus ja panus kogukonna turvalisuse tagamisse loovad ühe Euroopa turvalisima riigi. Nutikate, optimaalsete ja mõjusate lahendustega parandatakse elukeskkonda, vähendatakse ohtu elule, tervisele, varale ja põhiseaduslikule korrale ning tagatakse kiire ja asjatundlik abi.**

Aruanne „Siseturvalisuse arengukava 2015–2020“ täitmisest 2019. aastal on koostatud programmide elluviimisega seotud ministeeriumite esitatud andmete põhjal. Osade arengukava üld‑ ja alaeesmärkide täitmise hindamiseks on kasutatud üle aasta tehtavat siseturvalisuse avaliku arvamuse uuringut, mida viimati tehti 2018. aastal[[1]](#footnote-2). Arengukava eesmärkide täitmist on hinnatud ka muu olemasoleva statistika ja uuringute alusel. Lisaks aruandele avalikustatakse siseministeeriumi kodulehel [www.siseministeerium.ee/stak](http://www.siseministeerium.ee/stak) tabel, kus on antud üksikasjalik ülevaade elluviidud tegevustest ja nende tulemustest.

Siseministeerium on esitanud kooskõlastamiseks valdkondliku arengukava „Siseturvalisuse arengukava 2020–2030“. See arengukava on jätk praegu kehtivale arengukavale.

# 1. Kokkuvõttev hinnang 2019. aasta tegevusele ja tulemustele

## Valdkonna lühianalüüs[[2]](#footnote-3)

*Elanike hinnangud turvalisusele*

Eesti elanike hinnang turvalisusele on väga kõrge. **Eestit elamiseks turvaliseks riigiks pidavate elanike arv on viimastel aastatel suurenenud**, sealjuures on märkimisväärselt suurenenud nende hulk, kes nõustuvad selle väitega täielikult. 2015. aastal leidis 92% Eurobaromeetri uuringule vastanuid, et Eesti on elamiseks turvaline riik. **2018. aastal pidas siseturvalisuse avaliku arvamuse uuringu järgi Eestit elamiseks turvaliseks riigiks koguni 94% vastanuid.**

Võrreldes Euroopa keskmisega peavad eestlased Eurobaromeetri uuringu järgi oma riiki turvalisimaks – 28 riigi pingereas 7. koht. Euroopas keskmiselt on turvalisusele antud hinnangud püsinud samal tasemel. Küll on võrreldes 2015. aastaga vähenenud eurooplaste, sh eestlaste, veendumus, et Euroopa on elamiseks turvaline koht. Toimunud terroriaktid ei ole mitte niivõrd mõjutanud oma isikliku turvalise tajumist, vaid pigem seda, kuidas tajutakse Euroopa üldist turvalisust.

*Elanike hinnangud olulisematele probleemidele riigis ja Euroopa Liidus*

Kui 2015. aastal kerkis Euroopa rändekriisi mõjul Eesti elanike arvates kõige tähtsamaks probleemiks, millega Eesti riik vastamisi seisab, sisseränne, siis 2016. aastal vähenes mure sisserände pärast märkimisväärselt (45%‑lt 19%‑ni), 2017. aastal veelgi (19%‑lt 14%‑ni) ja 2019. aastal pidas seda riigi peamiseks mureks 12% vastanuid.

Eesti elanikud on arvamusel, et terrorism (20% vastanuid) ja sisseränne (52% vastanuid) on kõige olulisemad teemad, millega Euroopa Liidu tasandil tegelda. Eestis on terrorismioht väike. Seda tajuvad ka Eesti elanikud, sest terrorismi peab Eesti riigi peamiseks mureks 1% elanikke. Ent hoolimata sellest peame arvestama Euroopas ja mujal toimuvate relvakonfliktide, äärmusluse leviku ja rändetrendidega, sest need võivad mõjutada ka meie riigi julgeolekut. Samuti on Eesti elanike puhul kasvanud oht sattuda välismaal terrorirünnaku piirkonda.

Kuritegevust pidas 2019. aastal kõige tähtsamaks probleemiks, millega Eesti riik vastamisi seisab, 3% vastanuid. Kuritegevus oli Eesti elanike arvates aastatel 2004–2008 pidevalt peamiste mureteemade hulgas, seda pidas 2006. aastal põhiprobleemiks koguni 48% vastanuid[[3]](#footnote-4). Alates 2009. aastast ei ole kuritegevus olnud Eesti riigi ees seisva kolme peamise mure hulgas. Aastatel 2009–2010 vähenes näitaja 10%-le ja järgmistel aastatel vähenemine jätkus. Taustaks võib välja tuua, et registreeritud kuritegude arv on 15 aastat olnud langustrendis, kuid 2018. aastal suurenes nende hulk 0,5% ja 2019. aastal 0,2%.[[4]](#footnote-5)

*Elanike valmisolek panustada siseturvalisuse valdkonda*

**„Siseturvalisuse arengukava 2015–2020“ üks olulisi eesmärke on, et suureneks igaühe panus turvalisuse tagamisse.** Siseturvalisuse avaliku arvamuse uuringu järgi on **elanike kaasatus siseturvalisuse tagamisse võrreldes 2016. aastaga vähenenud (2016. aastal oli see 46,1% ja 2018. aastal 30%)[[5]](#footnote-6).** Peamisteks takistusteks turvalisusega seotud vabatahtlikus tegevuses osalemisel nimetati muid kohustusi ja vähest vaba aega (58%) ning füüsilistele võimetele esitatavaid nõudeid (40%). **Enamasti on inimesed veendunud, et peaksid ise aktiivselt osalema omaenda ja kodukoha turvalisuse tagamisel (93%).** Olemas on eeldused, et suurendada osalemist turvalisusega seotud vabatahtlikus tegevuses. **Seda ilmestab inimeste valmisolek panustada vabatahtlikusse tegevusse:** naabrivalve töös on osalenud 9% elanikke ja üle poole vastanuid (56%) on valmis selles osalema edaspidigi; abipolitseinike ja päästjate töös on osalenud vaid 1% vastanuid, kuid iga viies 15–49‑aastane Eesti elanik on huvitatud abipolitseinikuks või vabatahtlikuks päästjaks hakkamisest. Kõige olulisem motiveerija on soov luua turvalisust oma kodukohas.

*Tõsised inimkahjud*

**Vigastussurmade arv[[6]](#footnote-7) oli 2019. aastal väiksem kui 2018. aastal**, vastavalt 182 ja 220.

**Kõige enam oli liiklusõnnetustes hukkunuid**. 2018. aastal olid neid 67 ja 2019. aastal 52. Inimkannatanuga liiklusõnnetusi ja liikluses hukkunuid oli 2019. aastal võrreldes 2018. aastaga küll vähem, kuid vaadates pikemat ajatelge püsib olukord liikluses suhteliselt ühel ja samal tasemel. Inimkannatanuga liiklusõnnetuste arvu vähenemist mõjutas sõidukite kokkupõrgete vähenemine. Viiendik liiklusõnnetuse põhjustajaid valis ebasobiva kiiruse, kuid nende arv on viimastel aastatel vähenenud. Mootorsõiduki joobes juhtimiste arv jäi 2018. aasta tasemele, neid registreeriti veidi üle 2600.

**Tapmiste ja mõrvade tagajärjel hukkunute arv on aasta-aastalt vähenenud** (2018. aastal 28 ja 2019. aastal 23 inimest)[[7]](#footnote-8).

Samuti oli **narkootikumidest põhjustatud surmade arv viimaste aastate väikseim** (2016. aastal 95, 2017. aastal 108, kuid 2018. aastal 34 inimest ja 2019. aastal 28)[[8]](#footnote-9). Seda võib seletada eduka tööga narkootikumide kättesaadavuse vähendamisel.

**Tulekahjudes hukkus 2019. aastal 43 inimest, mis on 7 tulesurma võrra vähem kui 2018. aastal**, kuid ületab arengukavas seatud piiri 5 hukkunuga. 2019. aastal hukkus 27 meest, 12 naist ja 4 last. Meessoost ja naissoost hukkunu keskmine vanus oli vastavalt 51 aastat ja 69 aastat (2018. aastal 77,6 aastat). Alkoholijoobes või joobekahtlusega oli 62% tulekahjus hukkunud täiskasvanutest (2018. aastal 56%), enamik neist olid mehed (89%). Hooletu suitsetamise tõttu hukkus vähemalt 19 inimest (44% hukkunutest). Kõik suitsetamise tagajärjel hukkunud olid ka alkoholijoobes. Kui võrrelda 2010. ja 2019. aasta andmeid, ei ole olukord muutunud – suitsetamisest alanud tulekahjudes hukkunute osakaal on püsinud samal tasemel.

**Veeõnnetustes hukkus 36 inimest, see on 7 võrra vähem kui 2018. aastal.** Alates 2016. aastast on veeõnnetustes hukkunute absoluutarv olnud langustrendis. Uppunutest 31 olid mehed ja 5 naised, neist kõigist oli alkoholijoobes 64%. Meeste hulgast oli joobes veidi enam kui kolmveerand (77%).

Inimeste teadmistel, hoiakutel ja käitumisel on oluline roll, et hoida ära elu, tervise ja ka vara kahjustamist. **Hoiakute poolest on eeldused kahjusid ära hoida suuresti olemas.** 2018. aastal tehtud avaliku arvamuse uuringu järgi pidas 95% vastanuid oluliseks käituda ohte ennetavalt[[9]](#footnote-10). **Suur osa õnnetusi ja vigastussurmasid juhtub aga siiski käitumuslike tegurite tõttu, sh alkoholi liigtarvitamine, hooletu suitsetamine.**

Õnnetuste ja ohtude ärahoidmisel ja vigastussurmade vähendamisel on väga oluline teha kavakindlat ennetustööd, mis muu hulgas arvestab eri sihtrühmadega. Vigastussurmade arv on vähenenud neis valdkondades, kus vähenemise heaks on tehtud ennetustööd. Inimelusid on võimalik päästa vaid süsteemse ennetustööga, mistõttu on vaja sellele ka edaspidi pöörata väga suurt tähelepanu nii siseturvalisuse kui ka rahvatervise valdkonnas.

Olulisema mõjuga tegevuste tulemuste kirjeldus

Nagu varem, tegeleti ka 2019. aastal järgmise nelja läbiva teemaga:

1. hea väljaõppega ja motiveeritud personali tagamine;
2. reageerimiseks vajaliku taristu ja tehnika tagamine;
3. süsteemse, probleemikeskse ja teadmispõhise ennetustegevuse arendamine;
4. koostöövõimekuste arendamine.

Siseturvalisuse tagamisele aitavad kaasa inimesed, kes on saanud hea väljaõppe ja on motiveeritud panustama Eesti turvalisusesse. **Selleks suurendati 2019. aastal võimalusel töötajate palku.** Päästeameti (edaspidi ka *PäA*) palgafondi suurendati 7,9 miljonit eurot, mis tähendab päästjate keskmise põhipalga kasvu 23,6%. Politsei ja Piivalveameti (edaspidi ka *PPA*) töötajate palgatõusuks nähti ette 12,9 miljonit eurot, mille abil oli võimalik töötajate põhipalka tõsta keskmiselt 10%.

**2019. aastal parandati Päästeameti ja Politsei- ja Piirivalveameti tehnilist valmisolekut, et paremini sündmustele reageerida.** Näiteks metsa- ja maastikupõlengute efektiivsemaks likvideerimiseks võttis PäA 2019. aastal kasutusele 21 uut tulekustutusvõimega UTV-d[[10]](#footnote-11), millest üks anti üle Sisekaitseakadeemiale (edaspidi ka *SKA*) päästealaseks õppetööks. 2019. aastal jätkus päästetööde veoautode asendamine olenevalt nende kasutusajast ja 2019. aastal võeti seetõttu kasutusele viis uut paakautot. Veepäästevõime parendamiseks võeti kasutusele kolm päästetööde jetti. PPA-s asendati 2019. aastal korraliselt rendisõidukeid ja arvestades sõidukite kasutusaega peamiselt eriotstarbelisi omandisõidukeid. Muu hulgas võeti kasutusele video- ja valvesüsteemide tehnikabuss, et toetada erinevate ürituste turvalist korraldamist. Veesõidukite ja õhusõidukite pargis aidati kaasa ennekõike sellele, et säilitada olemasolev tehniline suutlikkus, ja selleks tehti mitmesuguseid suuremahulisi hooldus- ja kapitaalremonditöid. Euroopa Liidu sisejulgeolekufondi raha kaasabil soetati ja võeti PPA kriminaalvaldkonnas kasutusele kolm uut sõiduautot ning piirivalve valdkonnas kaks hüdrokopterit, mis võimaldavad täita patrull- ja päästeülesandeid vees, jääl, lumel ning purustatud ja rüsijääl.

**Olulisematest kinnisvaraarendustest** võib välja tuua, et asjakohastati näiteks PPA Saatse kordoni peamaja; Mustlas, Tõstamaal, Alatskivil ja Lihulas valmisid PÄA garaažid, mis vastavad tänapäeva tehnika nõuetele; Kihnus valmis PPA ja PäA ühishoone; lõpetati SKA uue õppehoone ehitus Kase tänaval. Kokku investeeriti kinnisvarasse 21 765 000 eurot, millest SKA peahoone rahastamiseks saadi ASTRA meetmest 15 936 746 eurot.

2019. aastal ehitati PäA Nõmme ja Lilleküla komando ning pommigrupi hoone. PPA ja PäA Sillamäe ühishoone ning SKA Narva õppehoone valmivad 2020. aastal. Kokku investeeritakse nendesse objektidesse 25 670 000 eurot.

**Olulisema mõjuga IKT-arendused olid** järgmised:

a) PPA e-taotluskeskkond koos uute teenustega passi ja ID-kaardi taotlemiseks, välismaalaste lühiajalise töötamise registreerimiseks, lühimenetluseks;

b) rahvastikuregistri e-teenuste portaal [www.rahvastikuregister.ee](http://www.rahvastikuregister.ee);

c) mobiilsed kiiruskaamerad, millega saab automaatset liiklusjärelevalvet teha.

**Siseturvalisuse arengukava keskseid eesmärke on kogukonnakeskse turvalisuse arendamine. 2019. aastal jätkati siseturvalisuse tagamise kogukonnakeskse lähenemise mudeli rakendamiseks oluliste tegevustega.** Näiteks jätkati 2018. aastal loodud maakondlike turvalisuse nõukogude tööd ja viidi ellu nende tegevusi. 2019. aastal eraldati maakondadele riigieelarveline toetus ja sõlmiti lepingud, et ellu viia kogukondliku turvalisuse maakondlikud toetusvoorud. Maakondlike arenduskeskuste kaudu toetati riigieelarvest 270 000 euroga kohalikku algatust ja koostööd turvalise elukeskkonna loomisel ja hoidmisel.

Võrreldes 2018. aastaga kasvas riigieelarveliste toetuste maht 70 000 eurot. Lisaks toetati kohalikku algatust ja koostööd turvalise elukeskkonna loomisel ja hoidmisel ka Euroopa Sotsiaalfondi rahast 48 000 euroga. Samuti tehti PPA kõikides prefektuurides koostööd KOV‑idega turvalise elukeskkonna kujundamisel. Näiteks tehti kindlaks piirkondade probleemkohti, tehti koostööd eesmärkide püstitamiseks nii liikluskorralduse- kui ka ohutuse, tänavavalgustuse, kaamerate paigaldamise, lähisuhtevägivalla, riskiperede, abivajadusega isikute jmt teemal.

**Ennetustegevuse parendamiseks jätkati arutelusid, et kokku leppida valdkondadeülese ennetuse kontseptsiooni elluviimise eest vastutavad asutused ja poolte rollid.** Koostati ülevaade Eestis elluviidavast programmilistest ennetustegevustest ja nende tegevuste hinnatud mõjust. Lepiti kokku, et on vajadus tagada ennetuse keskne koordineerimine kompetentsikeskuse kaudu. Keskuse ülesanded lepitakse kokku ja ressursivajadus tehakse kindlaks 2020. aastal.

Konkreetsete ennetustegevuste seast võib esile tõsta, et jätkusid ettevalmistused **taastava õiguse meetodite** juurutamiseks. Üle Eesti toimus kokku 94 **vanemlusprogrammi „Imelised aastad“** gruppi kokku 1093 lapsevanemale. Igas Eesti piirkonnas kutsuti ellu suure riskiga **lähisuhtevägivalla juhtumitöömudelil MARAC** põhinevad töörühmad ja võrgustikud. Koos MARACidega laiendati üle Eesti ka Pärnus elluviidud katseprojekti tulemuste põhjal tehtud praktikamuudatusi – senisest kiirem lähisuhtevägivalla juhtumite lahendamine ja vägivallatseja kõrvaldamine sündmuskohalt. Jätkati **spordil põhineva arenguprogrammiga SPIN**, mis on mõeldud riskioludes elavatele ja vähemate võimalustega 10–18-aastastele noortele. Viidi ellu ka **STEP programmi tegevusi**, mis aitavad õigusrikkumise taustaga noortel leida sobiva töö- või õppekoha ja oma eluga õiguskuulekalt edasi minna. Laiendati **käitumisoskuste mängu programmi** rakendamist nii eesti kui ka vene õppekeelega koolides. Haridus- ja Teadusministeerium rahastas 2019. aastal kiusamisvaba haridustee tagamiseks **strateegiliste partneritena KiVa, Lastekaitse Liidu, Hooliva Klassi, TORE, Tartu Ülikooli eetikakeskuse, Eesti Õpilasesinduste Liidu ja Vaikuseminutite tegevusi lasteaedades ja koolides**. 2018. aasta alguseks valmisid kõikidele kooliastmetele **riiklike õppekavade läbiva teema „Tervis ja ohutus“** õpetajaraamatud ja sõnastati õpitulemused; teemad toetavad ennetustööd interneti-, liiklus-, sh raudteeohutuses, hädaabinumbri kasutamisel ning tule- ja veeohutuses. 2019. aastal tehti koolitusi ja õpetajad kasutasid neid materjale läbiva teema „Tervis ja ohutus“ õpetamisel. Sisekaitseakadeemia uuendas ja andis 2019. aastal välja **sisekaitse valikkursuse õpetajaraamatuid**, mille abil saab riigikaitseõpetuse ja sisekaitseõpetuse valikkursuste raames anda teadmisi elanikkonnakaitsest. **Samuti oli nii tulekahjudes kui ka veeõnnetustes hukkunute arvu vähendamisel endiselt tähtis roll ennetustööl, näiteks meediakampaaniatel, teavitusel, kodukülastustel, veeohutuspüstakute rajamisel** jne. Jätkati ka projektiga „Kodud tuleohutuks“, mille eesmärk on lahendada koostöös omavalitsustega toimetulekuraskustes leibkondade ja üksi elavate vanurite pakilisi tuleohutusprobleeme. Tehti kindlaks 5000 väga ohtlikus olukorras kodu ja 2018–2019 tehti korda 663 kodu. Riik ja kohalikud omavalitsused (edaspidi *KOV*) panustasid sellesse 2 170 000 eurot, kusjuures keskmiselt läks ühe kodu kordategemine maksma 3500 eurot. Osalesid kõik 79 omavalitsust. Eri toetusprojektide, nagu SPIN, STEP, VEPA, MARAC jms, kaudu suunati ennetustegevusesse 697 000 eurot.

**Politsei- ja piirivalveametis loodi 2019. aastal eraldi ametikoht selleks, et teha vägivaldse äärmusluse ennetustööd senisest tõhusamalt ja moodustada riigisisene ennetusvõrgustik.** Koolitatud on tuhandeid esmatasandi ametnikke õiguskaitseasutustes, KOVides, haridus-, sotsiaal-, justiitsvaldkonnas jm, et suurendada suutlikkust märgata radikaliseerumise tunnuseid varajases staadiumis ja korraldada sekkumisi. Samuti on Sisekaitseakadeemia siseturvalisuse ja kriisireguleerimise õppemoodulisse lisatud plokk radikaliseerumise protsessi ja tunnuste teemal.

**Kriisideks valmistumisel oli 2019. aasta positiivne muutus, et hädaolukorra lahendamise juhtimise eest vastutavad asutused on mõistnud vajadust kriiside lahendamiseks sobiliku juhtimisstruktuuri järele.** Asutused on loonud staabid ning planeerinud töö tegemiseks töökeskkonnad, koosseisud ja on täpsustanud tööprotseduure. Samuti on hädaolukordade lahendamise eest vastutavad asutused enam teadvustanud kriisireguleerimisõppuste korraldamise vajalikkust, et olla hädaolukorras või selle ohu korral valmis paremini tegutsema. Ajavahemikul 2018–2019 korraldasid kriisireguleerimisõppuse peaaegu kõik hädaolukordi juhtivad asutused, sh 33 üle 10 000 elanikuga KOV-i. **Et paremini valmistuda asutuste vastutusalas olevateks hädaolukordadeks, peavad asutused koostöös kaasatavate asutuste ja juriidiliste ettevõtetega koostama hädaolukordade lahendamise plaanid (HOLP).** Ajavahemikul 2018–2019 said vaid Veterinaar- ja Toiduamet ja Keskkonnaamet ning 20 KOV‑i valmis vajalikud HOLP-d. 2020. aastaks on siht, et igal HOLP-i koostamise kohustusega asutusel on olemas ajakohane ja toimiv HOLP hädaolukordade lahendamiseks, mille kvaliteeti kontrollitakse järgmistel kriisireguleerimisõppustel. Kriisideks valmistumisel suurendati ka **elanike teadlikkust**, näiteks tehti kõigile elanikele kättesaadavaks käitumisjuhised kriisiolukordadeks. 2019. aastal tehti ettevalmistustöid, et 2020. aasta märtsis oleks Häirekeskusel suutlikkus pakkuda **üleriigilise kriisiinfotelefoni 1247 teenust**. Kokku on kriisiinfotelefoni arendamiseks eraldatud 350 000 eurot (koos käibemaksuga).

## Peamised kitsaskohad

Tegevuste tähtaegade ja eelarve osalisel kasutamata jäämisel on eri põhjused, nagu näiteks plaanitust suurem ajakulu tegevuste elluviimiseks. Üksikasjalik ülevaade tegevuste muudatustest on esitatud aruandetabelis. Mõned näited:

* 2019. aastaks **idapiiri ehitamiseks** plaanitud osa eelarveraha jäi kasutamata ja see kanti üle 2020. aastasse. Siseministeerium analüüsis 2019. aastal piiriehituse mahtu ja ajakava. Kuna ettevalmistustegevuseks on läinud planeeritust kauem, siis esialgu 2019. aastasse planeeritud tegevused lükkuvad järgmistesse aastatesse.
* **Isikut tõendavate dokumentide infosüsteemide arendamiseks** plaanitud rahast jäi kasutamata 491 000 eurot (sisaldab käibemaksu) ja see kanti 2020. aasta kriitiliste vajaduste katmiseks üle 2020. aastasse. Eelnimetatud kriitiliste vajaduste rahastamiseks taotles Siseministeerium raha riigieelarveseaduse 2020–2023 koostamise käigus. Lisaraha ei eraldatud ja seetõttu lükkub osa 2019. aastaks planeeritud tegevusi järgmistesse aastatesse.
* Osa 2019. aastaks **Sisekaitseakadeemia Narva õppehoone** ehitustöödeks mõeldud eelarveraha kantakse üle 2020. aastasse, kuna raha planeerimisel ei olnud ehitustööde täpne graafik teada. Eelarve ülekandmine 2020. aastasse ei pikenda ehitustööde tegemise aega ja õppehoones alustatakse õppetegevust 2020. aasta sügisel.

# 2. Ülevaade arengukava programmide elluviimisest 2019. aastal

Edasises on valdkonna alaeesmärkide saavutamise tulemuste kirjeldus. Programmide kaupa on esitatud olulisemate tegevuste kokkuvõte ja mõõdikute 2019. aasta tasemed.

## Alaeesmärk 1. Turvalisemad kogukonnad

* **2019. aastal suurenes registreeritud kuritegude arv 0,2% võrra, süütegusid registreeriti ligi viiendik rohkem kui 2018. aastal.** Registreeritud ja prokuratuuri saadetud kuritegude arv jäi viimaste aastatega võrreldes samaks. Enim mõjutas 2019. aasta süütegude avastamise trendi liiklusväärtegude registreerimise märgatav suurenemine. Peamiselt oli see seotud lühimenetluse rakendamise ja liiklusjärelevalve mahu suurenemisega, sh mobiilisete kiiruskaamerate kasutuselevõtmisega. 2018. aastal sai alguse vägivallakuritegude kasvutrend ja 2019. aastal see jätkus. Vägivallakuritegude sagedasema registreerimise põhjus võib olla inimeste teadlikkuse kasv, mille tõttu teavitatakse politseid nii privaatses kui ka avalikus ruumis toimuvatest rikkumistest ja võimalikest ohtudest üha enam. Varavastastes süütegudes toimus 2019. aastal kõige suurem muutus kelmustes, sealhulgas ka arvutikelmustes. Ühiskonna digiteerumine võimaldab internetis täide viia laiaulatuslikke petuskeeme ja sellega seoses suurenes rahapesujuhtumite arv. Lisaks kerkisid 2019. aastal esile investeerimiskelmused.

Kuna muutused ei peegelda mitte niivõrd muutusi väliskeskkonnas, vaid pigem on praegune süütegude registreerimise trend seotud mitme ametkonna prioriteetide ja suunatud tegevusega, siis ei saa süütegude arvu kasvust järeldada, et elu Eestis oleks muutunud vähem turvaliseks.

* **Vigastussurmade arv[[11]](#footnote-12) oli 2019. aastal väiksem kui 2018. aastal** (182 ja 220). **Kõige enam oli liiklusõnnetustes hukkunuid** (2018. aastal 67 ja 2019. aastal 52). Inimkannatanuga liiklusõnnetusi ja liikluses hukkunuid oli küll võrreldes 2018. aastaga vähem, kuid vaadates pikemat ajatelge püsib õnnetuste arv liikluses suhteliselt ühel ja samal tasemel. Samas on aastatega kasvanud registreeritud sõidukite arv ja suurenenud on maanteedel liiklussagedus. Inimkannatanuga liiklusõnnetuste arvu vähenemist mõjutas sõidukite kokkupõrgete vähenemine. Ühesõidukiõnnetuste, jalakäijaga kokkupõrgete ja muude liiklusõnnetuste arv jäi 2018. aastaga võrreldes samale tasemele. Endiselt oli kõige sagedamini juhtunud liiklusõnnetuse liik kokkupõrge jalakäijaga. Viiendik liiklusõnnetuse põhjustajaid valis ebasobiva kiiruse. 2018. aastaga võrreldes suurendati kümnendiku võrra tööaega, et kontrollida piirkiirusest kinnipidamist ja kiiruseületamisi registreeriti peaaegu 40% rohkem. Joobes juhtide avastamisele suunati 15% rohkem tööaega, liiklusest kõrvaldatud alkoholi tarvitanud juhtide arv suurenes 5% võrra.

**Väärib märkimist, et sarnaselt 2018. aastale vähenes narkosurmade arv (**2017. aastal 108, 2018. aastal 34 ja 2019. aastal 28)[[12]](#footnote-13). Sellele on tõenäoliselt kaasa aidanud pidev töö narkootikumide kättesaadavuse vähendamisel, kuid ka narkootikumide tarvitajate suunamine mitmesugustesse programmidesse.

**Tabel 1.** *Alaeesmärgi „Turvalisemad kogukonnad“ mõõdikud*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2014** | **2015** (tegelik) | **2016**(tegelik) | **2017** (tegelik) | **2018**(tegelik) | **2019**(tegelik) | **2020** | **Allikas** |
| Registreeritud kuritegude arv (prognoos) | 37 787 | < 32 000 (32 575) | < 30 000 (28 986) | < 30 000(26 929) | < 30 000(27 125) | < 30 000(27 169) | < 30 000 | JuM |
| Vigastussurmade arv (prognoos)- liikluses hukkunuid- tulekahjus hukkunuid- uppunuid- uimasti üledoosi tõttu hukkunuid- tapmise ja mõrva tagajärjel hukkunuid | 357 | 289(280) | 272(297) | 256(272) | 243(220) | 240(182) | 231 | PPA, PäA, Maantee-amet, EKEI[[13]](#footnote-14)  |
| Usaldus naabrivalve, | – | – | (87,2%) | 90%(–) | 90%(77,4%) | 90%(–) | 90% | SiM, STAK‑i trendi-uuring |
| vabatahtliku pääste,  | – | – | (89,2%) | 90%(–) | 90%(86,8) | 90%(–) | 90% |
| vabatahtliku merepääste, | – | – | (82,5%) | 85%(–) | 85%(74,4%) | 85%(–) | 85% |
| abipolitseinike vastu | – | – | (85,6%) | 90%(–) | 90%(78,4) | 90%(–) | 90% |
| Elanike osakaal, kes leiavad, et inimesed peaksid aktiivselt osalema oma kodukoha turvalisuse, korrakaitse ja päästetegevuse tagamises | – | – | (31,9%) | kasvab(–) | kasvab(93%)[[14]](#footnote-15) | Kasvab(–) | 40% | SiM, STAK‑i trendi-uuring |

**Olulisema mõjuga tegevustest võib taas esile tõsta, et 2019. aastal jätkati siseturvalisuse tagamise kogukonnakeskse lähenemise mudeli rakendamiseks oluliste tegevustega.** Näiteks jätkati 2018. aastal loodud maakondlike turvalisuse nõukogude tööd ning viidi ellu nende tegevusi. 2019. aastal valmis ka KOV-idele suunatud ülevaade, järeldused ja soovitused, kuidas siseturvalisuse valdkonna tegevusi ja koostööd paremini korraldada. 2019. aastal eraldati maakondadele riigieelarveline toetus ning sõlmiti lepingud kogukondliku turvalisuse maakondlike toetusvoorude elluviimiseks. Samuti tehti PPA kõigis prefektuurides koostööd KOVidega turvalise elukeskkonna kujundamisel. Näiteks tehti kindlaks piirkondade probleemkohti, tehti koostööd eesmärkide püstitamiseks nii liikluskorralduse- kui ohutuse, tänavavalgustuse, kaamerate paigaldamise, lähisuhtevägivalla, riskiperede, abivajadusega isikute jmt teemadel.

**Ennetustegevuse paremaks elluviimiseks jätkati arutelusid, et kokku leppida valdkondadeülese ennetuse kontseptsiooni elluviimise eest vastutav asutus ja poolte rollid.** Näiteks hakkasid toimuma regulaarsed valdkondadeülesed asekantslerite ja ametnike kohtumised ennetusteemadel. Kohtumistega jätkatakse 2020. aastal, et kokku leppida ühtsed põhimõtted ennetuse planeerimisel, elluviimisel ja hindamisel. **Tehti kindlaks Eestis elluviidavad programmilised ennetustegevused ja nende mõju. Lepiti kokku, et ennetustöö keskseks koordineerimiseks on vaja kompetentsikeskust. Keskuse ülesanded ja ressursivajadus selgitatakse välja 2020. aastal. Jätkus töö ennetustöö spetsialistide koolitamisega EUPC projekti raames.**

**Konkreetsetest ennetustegevustest võib esile tõsta**, et jätkusid ettevalmistused **taastava õiguse meetodite** juurutamiseks. Näiteks, PPA alustas vajalike tööriistade väljatöötamist (õppevideod, infoplakatid jmt). Mainitud ettevalmistavate tegevuste mõju probleemide lahendamisele saab hinnata siis, kui tegevusi on hakatud ellu viima.

Üle Eesti toimus kokku 94 **vanemlusprogrammi „Imelised aastad“** gruppi kokku 1093 lapsevanemale.

Igas Eesti piirkonnas kutsuti ellu suure riskiga **lähisuhtevägivalla juhtumitöömudelil MARAC** põhinevad töörühmad ja võrgustikud. Koos MARACidega laiendati üle Eesti ka Pärnus elluviidud katseprojekti põhjal tehtud praktikamuudatusi, mille tulemus on vägivallatseja kõrvaldamine sündmuskohalt ja senisest kiirem lähisuhtevägivalla juhtumite lahendamine. Siseministeeriumi eestvedamisel loodi asutustevaheline lähisuhtevägivalla ennetamise juhtrühm, kuhu kuuluvad Siseministeerium, Justiitsministeerium, Sotsiaalministeerium, PPA, Sotsiaalkindlustusamet, Riigiprokuratuur, Harju maakohus, Eesti Linnade ja Valdade Liit, Haridus- ja Teadusministeerium (osaleb alates 2020. aastast). Juhtrühm koostas 2019. aastal asutusteülese „Lähisuhtevägivalla ennetamise tegevuskava aastateks 2019–2023“, et jätkata ennetustegevustega koordineeritult, tehes koostööd.

Jätkati **spordil põhineva arenguprogrammiga SPIN**, mis on mõeldud riskioludes elavatele ja vähemate võimalustega 10–18-aastastele noortele. Viidi ellu ka **STEP programmi tegevusi**, mis aitab õigusrikkumise taustaga noortel leida sobiva töö- või õppekoha ja oma eluga õiguskuulekalt edasi minna. Laiendati **käitumisoskuste mängu programmi** rakendamist nii eesti kui ka vene õppekeelega koolides. Praeguseks on VEPA jõudnud enam kui 130 kooli ning VEPA-ga on tutvunud üle 7700 õpilase. VEPA kaheaastase sekkumis- ja kontrollrühmaga mõju-uuringu kohta avaldati teadusartikkel ajakirjas Prevention Science. Kuigi programmi VEPA mõju-uuringu tulemused kinnitavad selle programmi positiivset mõju Eestis, siis kahetsusväärselt ei ole veel riigis leitud raha, et jätkusuutlikult pakkuda seda tõenduspõhist programmi ka pärast välisrahastuse (Euroopa Sotsiaalfondi raha) lõppemist. Haridus- ja Teadusministeerium rahastas 2019. aastal kiusamisvaba haridustee tagamiseks **strateegiliste partneritena KiVa, Lastekaitse Liidu, Hooliva Klassi, TORE, Tartu Ülikooli eetikakeskuse, Eesti Õpilasesinduste Liidu ja Vaikuseminutite tegevust lasteaedades ja koolides**.

2018. aasta alguseks valmisid kõikidele kooliastmetele **riiklike õppekavade läbiva teema „Tervis ja ohutus“** õpetajaraamatud ja sõnastati õpitulemused; teemad toetavad ennetustööd interneti-, liiklus-, sh raudteeohutuses, hädaabinumbri kasutamisel ning tule- ja veeohutuses. 2019. aastal koolitati õpetajaid, kes kasutasid neid materjale läbiva teema rakendamisel. Sisekaitseakadeemia uuendas ja andis välja **sisekaitse valikkursuse õpetajaraamatuid** („Pääste ja esmaabi üldkursus“, „Päästetööd“ jt), lähtudes elanikkonnakaitsekontseptsiooni ülesandest, mille kohaselt hakati riigikaitseõpetuse ja sisekaitseõpetuse valikkursuste raames andma teadmisi selanikkonnakaitsest.

**Olulise pikemaaegse mõjuga on ka püüdlused suurendada riigivalitsemise tõhusust, täpsemini muuta siseturvalisuse teenused optimaalsemaks ja mõjusamaks.** Näiteks alustati 2019. aastal väärteomenetlust ja korrakaitsemenetlust koormavate toimingute analüüsiga. Eesmärk on kaardistada erinevate menetluste nn koormavamad ehk aeganõudvad kohad, näiteks protokollide koostamisel, ning leida viise nende lihtsustamiseks.

**Jõustusid abipolitseiniku seaduse muudatused, et parandada võimalusi kaasata politseitöösse vabatahtlikke**. Abipolitseinike töötundide arv oli võrreldes 2018. aastaga peaaegu sama. 2019. aastal vähenes eelkõige patrulltegevuses osalemine, kuna rohkem keskenduti abipolitseinike kaasamise mitmekesistamisele. Näiteks panustasid abipolitseinikud rohkem süüteoennetuse (8% töötundidest) ja ka kriminaalpolitsei (3% töötundidest) valdkonda ning piirkondlikusse politseitöösse (9% töötundidest).

Tehti ettevalmistusi **relvaseaduse muutmiseks.** Siseministeeriumi esitatud relvaseaduse muudatustega võetakse täielikult üle Euroopa Liidu tulirelvadirektiiv, millega ühtlustatakse relvade omandamise ja valduse kontrolli tingimusi Euroopa Liidus. Seaduse olulistemaks muudatusteks on Euroopa relvaklasside üle võtmine (A, B ja C klass, lähtuvalt relva tulejõust ning ühiskonnaohtlikkusest), suure padrunimahutavusega salvedega tulirelvade omamise ja valdamise reguleerimine ning riigikaitses osalevate isikute sätestamine relvaseaduses.

## Alaeesmärk 2. Tõhusama päästevõimekuse tagamine

* **Tulekahjudes hukkus 2019. aastal 43 inimest, mis on 7 tulesurma võrra vähem kui 2018. aastal**, kuid ületab arengukavas seatud piiri 5 hukkunuga. Täpsemini hukkus 27 meest, 12 naist ja 4 last. Meessoost hukkunu keskmine vanus oli 51 aastat ja hukkunud naise keskmine vanus oli 69 aastat, 2018. aastal 77,6. Kolme hukkunu kodus puudus suitsuandur. Alkoholijoobes või joobekahtlusega oli 62% tulekahjus hukkunud täiskasvanutest (2018. aastal 56%), kusjuures meestest lausa 89%. Hooletu suitsetamise tõttu hukkus 19 inimest (44% hukkunutest), kõik neist olid ka alkoholijoobes. Kusjuures 2010. ja 2019. aasta võrdluses ei ole muutusi – suitsetamisest alanud tulekahjudes hukkunute osakaal on püsinud samal tasemel.

**2019. aastal sai tulekahjudes vigastada 113 inimest.** Vähemalt 30 inimest (27%) said vigastada hooletust suitsetamisest alguse saanud tulekahjus. 2018. aastal oli vastav osakaal 18%. Elektriga seotud tulekahjudes sai viga 23% kannatanutest. 2018. aastal oli vastav osakaal 18%. Osatähtsuselt järgnesid vigastuse põhjustajana toidukõrbemisest ja lahtise tule hooletul kasutamisel alguse saanud tulekahjud.

* **Hoonetulekahjusid oli 2019. aastal 1088, mis on 137 võrra vähem kui 2018. aastal.** See on taasiseseisvumise aja väikseim hoonetulekahjude arv. Eluhoonetulekahjusid oli 660 ja nende peamisteks põhjusteks olid elektripaigaldised ja seadmed (24%), lahtise tule kasutamine (22%), suitsetamine (14%). Elektri osatähtsus kodude tulekahjude tekkepõhjusena on kasvanud – peamiselt on probleeme kodumasinate ja juhtmestikega, mis on vananenud ja samuti tehakse omal käel elektrisüsteemi parandustöid.
* **Veeõnnetustes hukkus 36 inimest, mis on 7 võrra vähem kui 2018. aastal.** Alates 2016. aastast on veeõnnetustes hukkunute absoluutarv olnud langustrendis. Uppunutest 31 olid mehed ja 5 naised. 64% uppunutest olid alkoholijoobes, meeste hulgas oli neid 77%.
* **Säilitatud on oluliste võimekuste tase.** Suutlikkus jõuda õhusõidukiga sündmuskohale Eesti vastutusalas on ajavahemikul kella 9–17 kogu Eesti piires 1,5 h; suutlikkus jõuda vee­sõidukiga sündmuskohale on piiriveekogudel kuni 1 h ja merealadel kuni 2 h; suutlikkus korjata 24 h jooksul merereostust 1,2 km² suuruselt alalt.
* Samaks jäi Eesti elanike osakaal, kellele on arvestuslikult tagatud elupäästevõimekusega päästemeeskondade kohalejõudmine 15 min jooksul (95%).

**Tabel 2.** *Alaeesmärgi „Tõhusa päästevõimekuse tagamine“ mõõdikud*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Algtase****2014** | **2015**(tegelik) | **2016**(tegelik) | **2017**(tegelik) | **2018**(tegelik) | **2019**(tegelik) | **2020** | **Allikas** |
| Tulekahjus hukkunute arv (prognoos)[[15]](#footnote-16) | 54 | 50(50) | 45(39) | 42(38) | 40(50) | 38(43) | 38 | PäA |
| Tulekahjude üldarv hoonetes (prognoos) | 1833 | 1650(1610) | 1600 (1399) | 1570 (1108) | 1550(1224) | 1525(1088) | 1525 | PäA |
| Veeõnnetuses uppunute arv (prognoos) | 68 | 56(39) | 54(47) | 52(45) | 50(43) | 48(36) | 48 | PäA |
| Võimekus jõuda õhusõidukiga sündmuskohale Eesti vastutusalas | kl 9–17 kuni 1,5 h kogu Eesti piires, pärast kella 17 lisandub reageerimisele 1 h(tagatud) | PPA |
| Võimekus jõuda veesõidukiga sündmuskohale piiriveekogudel | kuni 1 h | kuni 1 h (kuni 1 h) | kuni 1 h (kuni 1 h) | kuni 1 h (kuni 1 h) | kuni 1 h(kuni 1 h) | kuni 1 h(kuni 1 h) | kuni 1 h | PPA |
| Võimekus korjata merereostust 24 h jooksul (km²) | 1,2 | 1,2(1,2) | 1,2(1,2) | 1,2(1,2) | 1,2(1,2) | 1,2(1,2) | 1,2 | PPA |
| Elanike osakaal, kelle hinnangul reageerib PäA sekkumist vajavatele sündmustele piisavalt kiiresti | – | – | 84,8% | – | tase säilib(72%) | – | tase säilib | STAK‑i trendi-uuring |

**Nii tulekahjudes kui ka veeõnnetustes hukkunute arvu vähendamisel oli endiselt tähtis roll ennetustööl**, näiteks meediakampaaniatel, teavitusel, kodukülastustel, veeohutuspüstakute rajamisel jne. Süsteemset ennetustööd on tulesurmade vähendamise nimel tehtud alates 2006. aastast ja see on väga palju aidanud kaasa hukkunute arvu vähendamisele. Hukkunute arv on viimase kümne aastaga vähenenud 100 000 elaniku kohta üle kolme korra (2009. aastal 12,6 inimest, 2019. aastal 3,2 inimest).Tulekahjudes hukkunute arvu on aidanud vähendada ka see, et ennetustööl on otsustatud keskenduda eelkõige probleemsetele sihtrühmadele, näiteks tehakse kodukülastusi riskihinnangu alusel. 2019. aastal tehti kodunõustamisi 22 418 kodus.

Samuti jätkati projektiga „Kodud tuleohutuks“, mille eesmärk on lahendada koostöös omavalitsustega toimetulekuraskustes leibkondade ja üksi elavate vanurite pakilisi tuleohutusprobleeme. Kindlaks on tehtud 5000 väga tuleohtlikku kodu ja 2018–2019 tehti korda 663 kodu. Riik ja KOVid panustasid sellesse 2 170 000 eurot, kusjuures keskmine ühe kodu kordategemine läks maksma 3500 eurot. Osalesid kõik 79 omavalitsust.

Veeõnnetustes uppunute arv on alates 2010. aastast, kui alustati süsteemse ennetustööga, vähenenud umbes kaks korda (2010. aastal 90 uppunut ja 2019. aastal 36 uppunut). Päästeamet jätkuvalt tegeleb hooajast tulenevalt suvise ja talvise veeohutuse ennetustegevustega kujundades ohutussõnumeid tulenevalt trendidest. 2019. aasta suvel oli fookuses eakas hobiujuja, sest 2018. aastal tõusis trend just vanemaealiste hulgas. Talvise veeohutuse üks põhifookus on olnud jää paksuse mõõtmine ja andmete koondamine jääkaardile.

Esile võiks tõsta ka, et 2019. aasta detsembris Vabariigi Valitsuses heaks kiidetud päästeseaduse muutmise eelnõu, milles tehtud ettepanekud puudutavad peaasjalikult vabatahtliku päästjana tegutsemist ja Häirekeskuse ülesandeid kriisiinfo teenuse osutamisel. **Vabatahtlike päästjate kaasamist puudutava muudatuse eesmärk on soodustada vabatahtliku päästjana tegutsemist.** Ettepaneku järgi laiendatakse päästetööd tegevatele vabatahtlikele päästjatele kehtivaid sotsiaalseid tagatisi ka ennetustööd tegevatele vabatahtlikele päästjatele.

Oluline oli ka Vabariigi Valitsuse otsus kiita heaks Siseministeeriumi esitatud **tuleohutuse seaduse muutmine, mille üks eesmärk on tulesurmade vähendamine, muutes vingugaasianduri puupliidi, -ahju või -kaminaga eluruumides kohustuslikuks, aga sellega lihtsustati ka tuleohutusega seotud asjaajamist.** Muudatused aitavad lisaks muule ennetustööd tõhustada. Näiteks korstnapühkijad ja pottsepad hakkavad sisestama kõiki oma töid (uusi ja puhastatud ahjusid) ja puuduseid, mida nad oma töös tuvastavad, digitaalsesse registrisse. Muutus ka KOV-ide ja erasektori roll tuleohutuse tagamisel. Tuleohutute hoonete arvu suurendamiseks kavatsetakse rakendada efektiivsemaid ja vähem bürokraatlikke lahendusi. Maastiku kontrollitud põletamise lubamisega luuakse tingimused maastikupõlengute ennetamiseks ja liigikoosluse säilitamiseks. Tuleohutusteenuste kvaliteeti suurendatakse tuleohutusspetsialistidele ja -ekspertidele pädevusnõuete seadmisega.

## Alaeesmärk 3. Kindlam ja kiirem abi korraldamine

* **Abivajajad said ühendust Häirekeskusega 92% juhtudest vähemalt 10 sekundi jooksul,** mis vastas seatud sihile.
* **Hädaabinumbril 112 tehtud kõnede arv ühe elaniku kohta oli 0,73, mis on enam vähem samal tasemel nagu 2018. aastal (0,75).** Hädaabinumbril 112 tehtud kõnede osakaalu monitoorib Häirekeskus trendide vaatlemise eesmärgil. Oluline ei ole mitte kõnede arvu kahanemine vaid inimeste sisuline vajadus abi järele.
* **Rahulolu hädaabiteadete menetlemise teenusega on stabiilselt suur, uuringu tulemusel on 95% küsitletutest sellega rahul või väga rahul.** Kõige rohkem hinnatakse Häirekeskusega ühenduse saamise kiirust (98%), peale selle on pisut paranenud hinnang abivajaja probleemist arusaamise ja päästekorraldajate suhtlemisoskuse kohta (95%).
* **Elanike teadlikkus hädaabinumbrist 112 on püsinud enam-vähem samal tasemel võrreldes eelmiste aastatega.** 94% elanikest teadis, et 112 numbrilt saab ka päästjaid ja kiirabi kutsuda, kuid et see on ka politsei kutsumiseks teadis oodatust vähem inimesi – 85%.Oluline on seda teadlikkust veelgi suurendada, sest alates 1. märtsist 2020 suleti lõplikult politsei vana lühinumber 110. Tööle jääb automaatvastaja, mis teavitab, et number 110 ei ole kasutusel ja palutakse valida 112. Sellegipoolest seirab Häirekeskus 110 valinud numbreid, et ükski abivajaja ei jääks abita.
* Suurel määral on paranenud elanike teadlikkus Euroopa Liidu ühtsest hädaabinumbrist 112. Kui 2018. aasta uuringus teadis seda 75% küsitletuid, siis 2019. aastal 88%.

**Tabel 3.** *Alaeesmärgi „Kindlam ja kiirem abi korraldamine“ mõõdikud*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Algtase****2014** | **2015** (tegelik) | **2016**(tegelik) | **2017**(tegelik) | **2018**(tegelik) | **2019**(tegelik) | **2020** | **Allikas** |
| Hädaabi­numbrile 112 tehtud kõnede arv ühe elaniku kohta | 1,05 | 1,05(0,87) | 1,00(0,78) | 1,00(0,75) | 0,90(0,75) | 0,90(0,73) | 0,90 | HäK |

**Igal aastal on kasvanud Häirekeskuse suutlikkus täpsemalt tuvastada hädaabinumbril 112 pöördujate asukoht.** Alates 2019. aasta suvest saab Häirekeskus täpsemini tuvastada ka nende abivajajate asukohta, kes saadavad SMSi ehk tekstisõnumi Androidi operatsioonisüsteemiga telefonist. Häirekeskus töötas välja ka ennetussõnumid, mille abil õpetati elanikke nutitelefonist oma koordinaate vaatama.

Alates 2019. aasta maikuust saab Häirekeskus vabatahtlikke päästjaid välja saata **automaatse robotkõne abil**. Selle lahenduse kasutuselevõtt aitab Häirekeskuse logistikute tööd paremini korraldada.

**2019. aastal pööras Häirekeskus tähelepanu oma toimepidevusele**. Veebruarist alustas tööd ööpäevaringne Häirekeskuse valveametnik ja tehti mitu õppust. Sügisel toimus suurem toimepidevusõppus, mille sisuks oli Häirekeskuse teenuse pakkumine alternatiivsest asukohast.

Mõistmaks paremini Häirekeskuse kliendi profiili, alustati **sarihelistajate** projektiga. Analüüsist selgus, et 10 inimest on 2018. aasta jooksul teinud Häirekeskusesse üle 15 000 kõne. Sarihelistajate projekti raames võeti ühendust koostööpartneritega, et leida sarihelistajatele asjakohane abi. 2020. aastal jätkatakse sarihelistajate seirega regioonides ja koostööpartneritaga lepitakse kokku jätkusuutlik töökäik.

2019. aastal tehti ettevalmistustöid, et 2020. aasta märtsis oleks Häirekeskusel suutlikkus pakkuda **üleriigilise kriisiinfotelefoni teenust**. Sõlmiti kokkulepped koostööpartneritega, selgitati välja võimalused kaasata vabatahtlikke ja saadi numbriluba uue lühinumbri 1247 (üks number 24/7) kasutamiseks.

Lahendamaks järjest kriitilisemaks muutuvat personaliprobleemi tehti 2019. aastal **töökohapõhise õppe pilootprojekt**, kus 5 päästekorraldajat õppisid Sisekaitseakadeemia 10 kuu pikkuse tasemeõppe asemel 5 kuud Häirekeskuses. Pilootprojekt lõppes veebruaris 2020, tulemuste järgi koostatakse analüüs, mille alusel tehakse ettepanekud Sisekaitseakadeemia õppe täiustamiseks.

## Alaeesmärk 4. Kriiside ennetamine ja hädaolukorraks valmisoleku suurendamine

* Alaeesmärgi saavutamist hinnatakse iga kahe aasta tagant**. 2019. aastal oli elanikkonna hädaolukorra teadlikkuse indeksi näitaja võrreldes 2017. aastaga paranenud**, kuid jäi soovitud 50 punktisest sihttasemest väiksemaks (2019. aastal oli indeks 44,1 ja 2017. aastal 42,2). Uuringust selgus, et hädaolukordadeks piisavalt varusid soetanud üksnes 15% elanikke. Seda võib selgitada sellega, et vaid 35% elanikke peab võimalikuks, et tema kodukohas võiks tekkida hädaolukord. Samas, väike kasv varude soetamisel on paari aastaga siiski aset leidnud (2017. aastal oli sama näitaja 10%). Suurenenud on nende leibkondade osakaal, kes on hädaolukorras toimetuleku kindlustamiseks soetanud mingeid varusid (29%‑lt 39%-le).
* **Elanike teadmised, uskumused, hoiakud, oskused ja valmisolek hädaolukordadega seoses eri rühmade kaupa. Regiooniti** saab välja tuua, et kõige parem on olukord Lääne regioonis ja Lõuna regioonis. Neis on elanikud kõige paremini kursis sellega, millised on nende piirkonda potentsiaalselt tabada võivad hädaolukorrad (umbes veerand elanikest), nad on keskmisest paremini kursis hädaolukorraks vajalike vahendite ja varude loeteluga ning usuvad enam, et nende vahendite olemasolul saaksid nad 7 päeva iseseivalt hakkama. Kõige halvemini on hädaolukorraks valmis Põhja regiooni elanikud, kes on võrreldes varasemaga küll veidi enam soetanud varusid hädaolukorras toimetulekuks, ent perede varustatus on siiski väike (kõik varud on olemas vaid 8%-l). Samuti on **muukeelsed elanikud** vähem kursis õigete käitumisviisidega hädaolukorras ning hädaolukorraks vajalike varude ja vahenditega; nad on ka vähem hinnanud, millised hädaolukorrad võivad nende kodu puudutada ja muukeelse esindajaga perede varustatus on kehv (üksnes 8%-l olemas kõik vajalikud vahendid ja varud). Haavatav sihtrühm on ka **65-aastased ja vanemad**. Nad on hädaolukordadele vähem mõelnud, nende teadlikkus õigetest käitumisviisidest ja hädaolukorraks vajalikest vahenditest on väiksem, pensioniealistega perede varustatus on kehvem. **Linna- ja maaelanikud** on hädaolukorraks erisuguse ettevalmistusega. Maa-asulate peredel on rohkem varusid ja vahendeid, nad on enam uurinud võimalusi elada hädaolukorras kusagil mujal Eestis, nende seas on keskmisest enam inimesi, kellel on piisavalt head oskused anda esmaabi, ja nad usuvad iseseisvasse toimetulekusse enam kui linnaelanikud.

**Võib järeldada, et ka edaspidi on oluline pöörata tähelepanu riigi ja elanike valmisolekule mitmesugustes kriisiolukordades toime tulla ja hakkama saada. Eesti elanikud peavad teadma, millised on olulisemad hädaolukordadega seonduvad riskid, kuidas nendeks riiklikul ja kohalikul tasemel valmistutakse ning mida peaks igaüks ise tegema, et ootamatuks suurõnnetuseks valmis olla.**

**Tabel 4.** *Alaeesmärgi „Kriiside ennetamine ja hädaolukordadeks valmisoleku suurendamine“ mõõdikud*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019**(tegelik) | **Sihttase 2020** | **Allikas** |
| Elanikkonna hädaolukorra teadlikkuse indeks | – | – | –[[16]](#footnote-17) | 42,2 | **–** | 50(44,1) | – (**–**) | PäA |

**Vajadusele teadvustada, et hädaolukordade lahendamiseks on vaja valmistuda, on kaasa aidanud erinevad** **sündmused**, näiteks Saaremaal juhtunud elektrikatkestus ja Kagu-Eesti sügistorm 2019. aastal. Nende olukordade lahendamisel on saadud kogemusi ja tuvastatud kitsaskohti, samuti on kitsaskohti ja arendusvajadusi aidanud mõista kriisireguleerimisõppused.

**Selleks, et asutuste vastutusalas olevateks hädaolukordadeks paremini valmistuda on asutustel kohustus koostada koostöös kaasatavate asutuste ja juriidiliste ettevõtetega hädaolukordade lahendamise plaanid (HOLP).** Ajavahemikul 2018–2019 said vaid Veterinaar- ja Toiduamet ja Keskkonnaamet ning 20 KOVi valmis vajalikud HOLPid. Eesmärk 2020. aastaks on, et igal HOLPi koostamise kohustusega asutusel on olemas ajakohane ja toimiv HOLP hädaolukordade lahendamiseks. HOLPi tulemuslikkust proovitakse järele kriisireguleerimisõppustel.

Kriisideks valmistumisel oli 2019. aasta positiivne muutus, et **hädaolukorra lahendamise juhtimise eest vastutavad asutused on mõistnud kriiside lahendamiseks sobiliku juhtimisstruktuuri vajadust.** Asutused on loonud staabid ning planeerinud töö tegemiseks töökeskkonnad, koosseisud ja täpsustanud tööprotseduure. Hädaolukorra juht lahendab kriisi koostöös kaasatavate asutuste ja juriidiliste isikutega, kasutades asjakohast juhtimisstruktuuri.

**Samuti on hädaolukordade lahendamise eest vastutavad asutused enam teadvustanud kriisireguleerimisõppuste korraldamise vajalikkust, et olla hädaolukorras või selle ohu korral valmis paremini tegutsema.** Ajavahemikul 2018–2019 korraldasid peaaegu kõik hädaolukordi juhtivad asutused, sh 33 üle 10 000 elanikuga KOVi, kriisireguleerimisõppuse (kohustus kord kahe aasta jooksul). Kriisireguleerimisõppuste kaudu tugevdatakse vastupanuvõimet ka laias tähenduses.

**2019. aastal korraldas siseministeerium üleriigilise kriisireguleerimisõppuse CONEX 2019** neljal riigi vastupanuvõime jaoks olulisel teemal: sideteenuste ja vedelkütuse (Majandus- ja Kommunikatsiooniministeeriumi vastutusalas), toidukaupade (Maaeluministeeriumi vastutusala) ning ravimite (Sotsiaalministeeriumi vastutusala) kättesaadavus elutähtsa teenuse katkestuse tingimustes. Õppuse järeldustega arvestades tehakse vajalikke arendustegevusi.

**Elutähtsate teenuste toimepidevuse tagamiseks koostati 2019. aastal elutähtsa teenuse toimepidevuse riskianalüüse ja plaane.** Kõikide elutähtsate teenuste toimepidevuse riskianalüüsid ja plaanid on korraldav asutus kas juba kinnitanud või on need teenuse osutajal koostamisel. Toimepidevuse riskianalüüsid ja plaanid võimaldavad ettevõtetel välja selgitada, millised tegevused ja ressurss on esmatähtsad nende osutatava elutähtsa teenuse tagamiseks, millised riskid võivad ohustada teenuse tagamist, kuidas neid riske ennetada või maandada ning juhul, kui risk on realiseerunud, siis kuidas olukorda lahendada. Endiselt ei ole elutähtsa teenuse kirjeldust ja toimepidevuse nõudeid kehtestatud sideteenustele ning vajadus selle järele tuli välja nii üleriigilise kriisireguleerimisõppuse CONEXi raames kui ka oktoobri lõpus aset leidnud ulatusliku tormi tagajärjel, mis tõi kaasa häireid ja katkestusi mitmes elutähtsa teenuse valdkonnas, sh sideteenuste omas. Vabariigi Valitsuse tasandil pandi Majandus- ja Kommunikatsiooniministeeriumile kohustus 2020. aasta jooksul kehtestada nõuded sideteenustele.

**Kriisideks valmistumisel suurendati ka elanike teadlikkust.** Kõigile elanikele tehti kättesaadavaks **käitumisjuhised kriisiolukordadeks**. Käitumisjuhised kriisiolukordadeks avaldati veebilehel www.kriis.ee ning trükised saadeti kõikidesse Eesti raamatukogudesse ja koolidesse. Lisaks, on elanikel võimalus laadida alla mobiilirakendus „Ole Valmis!“, mille on välja töötanud Naiskodukaitse. Telefoni juba laaditud rakendus töötab ka võrguühenduseta. Elanike küsimustele kriisideks valmistumise teemal vastatakse nii Päästeala infotelefonil 1524 kui ka meiliaadressil elanikkonnakaitse@siseministeerium.ee. Lisaks vastab küsimustele Päästeameti Facebooki vestlusrobot. Alates 2019. aastast küsitletakse PäA kodunõustamistel eraldi teemana ka hädaolukorraks valmistumise kohta. Nõustamise käigus räägitakse piirkonna riskidest, kodusest varust ja kriisiaja käitumisest. Aastas nõustatakse 23 000 kodu.

**Alates 2018. aastast pakub Sisekaitseakadeemia mitmesuguseid kriisireguleerimise valdkonna täienduskoolitusi**, et kriisireguleerimisega seotud asutustel oleks võimalus saada nende ülesannete täitmiseks vajalikke teadmisi. 2018. aastal valmis kriisireguleerimise baasteadmiste saamiseks e‑kursus, mis on kättesaadav kõikidele soovijatele. Peale selle on Sisekaitseakadeemia 2018–2019 aastal pakkunud õppuste korraldamise teenust, et aidata asutustel, kes pole varem õppuste korraldamisega kokku puutunud, korraldada oma õppused kvaliteetselt ja eesmärgipäraselt.

## Alaeesmärk 5. Sisejulgeoleku suurendamine

* Alaeesmärgi täpsemad mõõdikud on esitatud piiratud juurdepääsuga dokumendis.
* Raske ja organiseeritud kuritegevuse vastase võitluse ilmestamiseks saab välja tuua, et **raskete peitkuritegude[[17]](#footnote-18) arv on püsinud sama** (registreeritud raskeid peitkuritegusid oli 2019. aastal 1724, prokuratuuri saadeti 1517) ja need moodustavad registreeritud kuritegudest 7%. Üldiselt saab öelda, et kuritegude keerukus kasvab – menetlused on muutunud mahukamateks ning kuritegude toimepanemine üha nutikamaks ja varjatumaks. Eestis eksisteerib endiselt toimiv narkoturg, mis nõuab politseinikelt sihipärast tööd nii müüjate, vahendajate kui ka tarvitajatega. Ka muud kuriteo liigid on üha enam liikumas küberkeskkonda. Näiteks, suur osa alaealiste vastu toime pandud registreeritud seksuaalkuritegusid oli toime pandud küberkeskkonnas või selle abil.

Eraldi tasub välja tuua, et **majanduskuritegude registreerimine ja prokuratuuri saatmine on kasvutrendis.** Registreeritud majanduskuritegudest moodustasid enamiku (66%) rahapesu kahtlusega seotud kuriteod. 2019. aastal võeti menetlusse rekordarv rahapesu kahtlusega kuritegusid, mille eelkuriteoks oli mujal Euroopas toime pandud arvutikuritegu. Umbes 90% registreeritud rahapesukuritegusid olid seotud arvutikelmusega.

**2019. aastal arestiti kriminaaltulu üle poole miljoni euro rohkem kui 2018. aastal (kokku 9,56 miljonit euro ulatuses)**, kuid isikuid ja kriminaalasju oli võrreldes varasemate aastatega vähem (kriminaalasju 137, isikuid 269, 2018. aastal kriminaalasju 153, isikuid 315).

2019. aastal oli kõigis piirkondades eelmise aastaga võrreldes rohkem väljakutseid lahingumoona tõttu (2019. aastal 1033 ja 2018. aastal 866), demineerimissündmusi kokku oli 1561 ja leitud lõhkekehasid 3406 (2018. aastal olid samad näitajad vastavalt 1329 ja 3855). Kahjuks hukkus plahvatuses 1 inimene ja vigastada sai 2. Lõhkekehade hävitamise järele on püsiv vajadus, mistõttu on vaja ka edaspidi pingutada, et tagada selleks ohutud tingimused.

* 2019. aastal vähenes kordades korruptsioonikuritegudena kvalifitseeritud kuritegude registreerimine (2018. aastal registreeriti 376 ja 2019. aastal 72)[[18]](#footnote-19). Politsei- ja Piirivalveameti keskkriminaalpolitsei korruptsioonikuritegude büroo poolt registreeriti 2018. aastal 343 kuritegu, prokuratuuri saadeti 309; 2019. aastal vastavalt 59 ja 41. Korruptsioonikuritegude registreerimise ja prokuratuuri saatmise vähenemist mõjutas korruptsioonikuritegude büroo fookuse muutmine, mille kohaselt keskendutakse edaspidi sellele, et tuvastada olulised korruptsiooniriskid ja need maandada. 2019. aastal arestiti korruptsioonikuritegude büroo menetletud korruptsioonikuritegudes kriminaaltulu ligikaudu 2,7 miljoni euro väärtuses.
* Arvutikuritegude hulk Eestis on alates 2012. aastast kasvanud[[19]](#footnote-20). Arvestades tehnoloogia arengut ja küberkuritegevuse tööriistade laiaulatuslikku levikut ning mitmesuguseid kuritegelike teenuste pakkujaid, on see paratamatu. PPA avaliku arvamuse uuringust, mis valmis 2019. aasta sügisel, selgub, et võrreldes varasemaga on Eesti elanikud vähem langenud kelmuse ja varguse ohvriks, kuid kasvanud on internetipettuste ohvrite osakaal. Suurimateks internetiohtudeks peetakse raha või muu vara väljapetmist, arvuti andmetesse sekkumist, nuhkvara, pahavara ja arvutiviiruse levitamist. Uuringust selgub ka, et ligi pooled (40%) ohvritest ei teavitanud politseid veebikuriteost.
* 2019. aasta kohta on oluline märkida, et terrorismioht on Eestis endiselt väike ning klassikaline parem- või vasakäärmuslus ei kujuta ohtu põhiseaduslikule korrale.

**Sisejulgeoleku suurendamise olulisema mõjuga tegevused on järgmised.**

PPA-s loodi 2019. aastal eraldi ametikoht, et tõhusamalt arendada **vägivaldse äärmusluse ennetamist ja moodustada riigisisene ennetusvõrgustik**. Võrgustiku peaeesmärk on märgata radikaliseerumise näitajaid võimalikult vara ja maandada vägivaldse riskikäitumise ohte KOVi tasemel. Varjupaiga-, Rände- ja Integratsioonifondi (ingl lühend *AMIF*) toetatud rahvusvahelise projekti DARRA raames ning koostöös Sisekaitseakadeemia ja välispartneritega on koostatud asjakohased **juhendid** KOVi spetsialistidele ning eraldi juhendid politseiametnikele.

SIMi valitsemisala valdkonnaeksperdid on nii ise kui ka koostöös Sisekaitseakadeemiaga[[20]](#footnote-21) koolitanud tuhandeid esmatasandi ametnikke õiguskaitseasutustes, KOVides, haridusvaldkonnas, sotsiaalhoolekandes, justiitsvaldkonnas ja mujalgi, et **suurendada suutlikkust märgata radikaliseerumise tunnuseid varajases staadiumis ja korraldada sekkumisi**. Samuti on Sisekaitseakadeemia siseturvalisuse ja kriisireguleerimise õppemoodulisse lisatud plokk radikaliseerumise protsessi ja tunnuste kohta.

2019. aastal alustas SiMi valitsemisala koostööd kogukonnapõhiselt **haavatavate kogukondade turvalisuse tõhustamiseks**. Tegevus jätkub ka edaspidi.

KAPO[[21]](#footnote-22) eestvedamisel toimus 19. septembril 2019 Sisejulgeolekufondi (ingl lühend *ISF*) kaasrahastamisel suurõppus KBRT 2019, kus osalesid kõik asjaomased partnerasutused, Tallinna Sadam ja Tallink. Asutused harjutasid koordineeritud **reageerimist erinevatele CBRN-ohtudele ning proovisid praktikas järele olemasolevaid kordasid ja juhendeid**. Õppusel osales üle 500 spetsialisti eri ametitest ja organisatsioonidest.

**Terrorismivastasevõitluse valdkonnas** on arendatud rahvusvahelist infovahetust, sh selleks, et tõhusamalt tuvastada terroristlikke välisvõitlejaid ja vähendada terroristliku veebisisu kättesaadavust. Arendatakse rahvusvahelist koostööd avaliku ruumi kaitse meetmete tagamisel, sh näiteks lennujaama ja sadama turvalisuse kaitsmisel.

**Korruptsioonivastases võitluses** muudeti korruptsioonikuritegude büroo tegevuse põhisuunda ning edaspidi keskendutakse oluliste korruptsiooniriskide tuvastamisele ja maandamisele. Oluliste ja suure mõjuga riskide maandamisega soovitakse muuta probleemses sektoris, asutuses või ettevõttes senist juhtimiskultuuri ja riskimaandusprotsesse, et aus ja läbipaistev juhtimine oleks edaspidi nii juhi kui ka töötajate tegevustes enam juurdunud. **Suuremad riskid on seotud riigihangete korraldamisega**, kus eri sektorites (sh tervishoid ja KOVid) võidakse pakkujatena eelistada konkreetseid ettevõtteid ja sellega muutub avaliku raha kasutamine läbipaistmatuks.

**Altkäemaksude ja mõjuvõimuga kauplemisega seotud kuriteod** moodustasid ligikaudu poole 2019. aastal registreeritud korruptsioonikuritegudest. Läbipaistev avalik haldus ja korruptsioonikuritegude edukas uurimine on aidanud kaasa, et politseile antakse üha rohkem teada nii riigihangete seaduse nõuete kui ka toimingupiirangute rikkumise kahtluste kohta.

**Samuti tehti 2019. aastal pingutusi võitluses rahapesu ja majanduskuritegevusega ning kriminaaltulu arestimiseks.**

Võitlus rahapesu vastu eeldab, et tuntakse sektori riske ja analüüsitakse vajalikku infot õigel ajal. 2019. aastal seadis rahapesu ja terrorismi rahastamise tõkestamise valitsuskomisjon eesmärgiks tõhustada **rahapesu andmebüroo võimekust strateegilise analüüsi koostamisel**. Selleks otsustas Vabariigi Valitsus 3. oktoobri 2019. a kabinetiistungil toetada rahapesu tõkestamiseks vajaliku strateegilise analüüsi võime tugevdamist PPA struktuuriüksuse rahapesu andmebüroo (edaspidi *RAB*) juures. Siseministeerium koostas koostöös valitsemisalaga ettepaneku selle funktsiooni käivitamiseks ning tegi õigusloomeettepaneku rahapesu ja terrorismi rahastamise tõkestamise (edaspidi *RahaPTS*) seaduseelnõusse. Riigikogu menetluses olevas eelnõus on sätestatud RABi ligipääs finantssektori andmetele, mida koguvad Eesti Pank ja Finantsinspektsioon. Nende andmete alusel on võimalik analüüsida piiriüleseid rahapesuriske ja teha strateegilise analüüsi keskuse funktsiooniks vajalikke päringuid. Strateegilise analüüsi funktsiooni eesmärk on tuvastada tunnusjooni ja trende, et teha järeldusi rahapesu ja terrorismi rahastamise tõkestamiseks, aidata kaasa operatiivsete prioriteetide seadmisele ja valdkonna poliitika kujundamisele.

Põhjalik ülevaade rahapesuriskide juhtimisest esitatakse 2020. aastal valmivas Eesti rahvuslikus rahapesu ja terrorismi rahastamise riskihinnangus (edaspidi *NRA*). 2019. aastast aitab riskihinnangut koostada ka Siseministeerium, olles kaasatud nii NRA töörühmadesse kui ka juhtrühma.

Virtuaalvaluutadega kauplejate riskide kontrollimiseks esitas Siseministeerium koostöös valitsemisalaga ettepanekud loamenetluse tõhustamiseks. Ettepanekute põhjal valmis „Rahapesu ja terrorismi rahastamise tõkestamise seaduse ning riigilõivuseaduse muutmise seaduse“ eelnõu ja see jõustus 2020. aasta 10. märtsil.

Euroopa Liidu viienda rahapesu tõkestamise direktiivi[[22]](#footnote-23) (AMLD V[[23]](#footnote-24)) Eesti õigusesse ülevõtmise eeldused loodi 2019. aastal valminud RahaPTSi redaktsiooniga. Suurimaid muudatusi on seotud tegelike kasusaajate registriga.

Finantsuurimise valdkonnale eraldati riigieelarvest lisaraha, et tugevdada Keskkriminaalpolitsei koosseisu kuuluvat finantsuurimiste üksust ja RAB-i järelevalve funktsiooni.

**Võitluses küberkuritegevuse vastu oli 2019. aastal** olulisim **ennetustegevus**. Sellele aitasid koostööd tehes kaasa nii PPA kui ka RIA, aga ka erasektor (näiteks pankade teavituskampaania kodulehekülgede esilehtedel jm). Pöörati tähelepanu ka **laste turvalisuse tagamisele virtuaalkeskkonnas.** 2019. aastal tegi PPA sel teemal mitu teavitus- ja ennetuskampaaniat[[24]](#footnote-25). Peale selle käisid koolides loenguid pidamas nii noorsoopolitseinikud (projekt KEAT) kui ka veebikonstaablid. Lisaks viibisid veebikonstaablid lastega samades virtuaalsetes suhtluskeskkondades.

PPA avaliku arvamuse uuring näitas, et lihtsamate küberkelmuste ohvriks langetakse mõnevõrra vähem, ent on suurenenud erineva pahavara ohvriks langenute hulk. Jällegi, oluline selle ennetamiseks on PPA ja RIA tegevus eelkõige küberhügieeni edendamisel. Lisaks on eesmärk, et mistahes petukirjadest, pettustest ja küberintsidentidest teavitataks nii RIA-t kui ka politseid. 2019. aastal sai valmis küberkuritegevusest teavitamise veebilehe tehniline arendus, veebileht võeti kasutusele 2020. aastal. Lisaks alustati 2019. aastal küberkuritegevuse menetluste analüüsi, mis valmis 2020. aasta esimeses pooles.

2019. aastal valmis ka PPA küberkuritegevuse menetlemise struktureerimise visioon, milles sätestati valdkonna ressursialased vajadused ning kirjeldati töökorralduse suundi.

## Alaeesmärk 6. Tasakaalustatud kodakondsus- ja rändepoliitika[[25]](#footnote-26)

* **Määratlemata kodakondsusega isikute arv vähenes. 2018. aasta lõpus elas Eestis 77 839 määratlemata kodakondsusega isikut, kuid 2019. aasta lõpuks oli neid 71 051.** Samas integratsiooni monitooringu pikaajalise trendina võib täheldada Eesti kodakondsuse omandamise huvi mõningast vähenemist (2011. a 60%, 2015. a 57%, 2017. a 55%). Peapõhjus on asjaolu, et Eesti kodakondsuse puudumine ei takista siin elamist. Samuti tuuakse üha enam argumendiks, et Vene Föderatsiooni kodakondsusega või määratlemata kodakondsusega on lihtsam reisida SRÜ riikidesse (2008. a 23% ja 2017. a 44%). Varem peamise põhjusena nimetatud eesti keele oskuse puudumine või hirm kodakondsuseksami ees hakkab jääma tagaplaanile[[26]](#footnote-27).
* 2019. aastal hindas 99,5% kohanemisprogrammi baas-, töö -ja ettevõtlus-, pere-, õppimis-, teadusmooduli ning keeleõppe läbinutest ja vastanutest, et nende eesti keele oskus, praktiline informeeritus ja teadmised Eesti riigi, ühiskonna ja kultuuri kohta on paranenud. Vastav näitaja kumulatiivselt on 90,48%. Keskmine hinne kohanemiskoolitustele ajavahemikul 2015–2019 oli baas-, töö ja ettevõtlus-, pere-, õppimis- ja teadusmooduli ning keeleõppe kaupa 4,71 viiepalliskaalal.
* Rahvusvahelise kaitse taotluste arv püsis stabiilsena (2018. aastal oli taotlusi 95 ja 2019. aastal 104). Rohkem esitati taotlusi seoses elamisloa kehtivuse lõppemisega (2018. aastal 132 ja 2019. aastal 160).

**Kodakondsusvaldkonna suurima mõjuga muudatus** oli Riigikogus vastu võetud kodakondsuse seaduse muudatus, mis jõustus 17. veebruaril 2020. aastal. Muudatuste eesmärk on tagada Eestis sündinud alaealistele, kelle vanemad (või vanavanemad) on elanud Eestis enne Eesti Vabariigi taasiseseisvumist, võimalus saada Eesti kodakondsus lihtsustatud korras.

**Samuti jätkati keeleõppe korraldamist vähemalt viis aastat Eestis seaduslikult elanud välismaalastele**, kes vastavad põhilistele kodakondsuse taotlemise tingimustele ja kes soovivad taotleda Eesti kodakondsust. 2020. aasta alguse seisuga oli sõlmitud 461 keelelepingut ning 27 isikut olid esitanud Eesti kodakondsuse saamise taotluse ehk täitnud keelelepingu.

**2019. aastal jätkati planeeritult kohanemisprogrammi „Settle in Estonia“ koolituste tegemisega** ja nendes osales planeeritust rohkem uussisserändajaid. 2019. aastal toimus 2073 koolituskorda.

**Seadusliku rände valdkonnas oli üks olulisemaid muutusi** Euroopa Liidu kodaniku seaduse ja teiste asjaomaste seaduste muudatused, mis jõustusid 2. veebruaril 2020. Muudatustega tagati Euroopa Liidust väljaastumislepinguga määratud tingimused Eestis elamiseks nii Ühendkuningriigi kodanikele kui ka nende praegustele ja tulevastele perekonnaliikmetele. Ühtlasi sätestati Euroopa Liidu kodaniku seaduse reguleerimisala laienemine Ühendkuningriigi kodanikele, kes elavad Eestis väljaastumislepingus määratud üleminekuaja lõpus. Alates 2021. aasta aprillist Eestisse saabuvad Ühendkuningriigi kodanikud kuuluvad välismaalaste seaduse reguleerimisalasse. Eelnõuga arvati Ühendkuningriigi kodanikud välja välismaalaste seaduses sätestatud sisserände piirarvu alt.

**Oluline on ka jätkuv töö seadusliku rände regulatsiooni nüüdisajastamisel.** Välismaalaste seaduse muudatuste eelnõu (muudatuste IV etapi pakett) jõudis 2019. aastal Vabariigi Valitsusse ja algatati ka muudatuste V etapp, mille kohta koostatud väljatöötamiskavatsus läbis 2019. aastal kooskõlastuse. Kavandatud muudatuste eesmärk on etapiviisi korrastada välismaalaste Eestis ajutise viibimise, elamise ja töötamisega seotud regulatsioone ja menetlusprotsesse, et tugevdada rändekontrolli suutlikkust ja viia need paremini vastavusse majanduse, tööturu ja ühiskonna vajadustega. Muudatuste elluviimise tulemusena on kavas ajakohastada ja luua uusi infotehnoloogilisi lahendusi, mis võimaldavad pakkuda kliendikesksemaid teenuseid ja vähendada menetluskoormust. Samuti aitavad muudatused tõhusamalt ennetada ja tõkestada seadusliku rände reeglite väärkasutust, ebaseaduslikku rännet ning tagada avalikku korda ja julgeolekut.

**Samuti jätkati tööd, et ennetada ebaseaduslikku töötamist ja seda tõkestada.** 2018. aastal kiitis Vabariigi Valitsuse majanduskomisjon heaks ebaseadusliku töötamise ennetamise ja tõkestamise tegevuskava. 2019. aastal seda tegevuskava ajakohastati ja täiendati mitmesuguste meetmetega, et tõhustada välismaalaste Eestis töötamise tingimuste täitmise kontrollimist ja vähendada välistööjõu kasutamise võimaluste kuritarvitamist. Uuendatud tegevuskava kinnitas Vabariigi Valitsus 10. oktoobril 2019. Tegevuskava elluviimist hindab ja selle tulemuslikkust seirab Siseministeerium koostöös teiste asjassepuutuvate ministeeriumite ja nende allasutustega. Tegevuskava raames koostati 2019. aastal välismaalaste seaduse ja tulumaksuseadus muudatuste eelnõu, et tõkestada Eestis töötamise reeglite väärkasutamist ning maksukohustuse täitmisest kõrvalehoidmist.

## Alaeesmärk 7. Usaldusväärne ja turvaline identiteedihaldus

* **Turvalise elektroonilise identiteedi digifunktsioone (Eesti e-teenused) kasutavate inimeste osakaal isikutest, kellel on eID, on kasvanud** (2018. aastal oli see 41,8% ja 2019. aastal 57%). See on oluline näitaja, sest mida rohkem inimesed kasutavad oma dokumentide digifunktsioone ja e-teenuseid, seda rohkem e-teenuseid ka luuakse ja arendatakse.
* **E-residendi digi-ID taotluste arv vähenes 2019. aastal veerandi võrra** (2018. aastal oli 22 832 taotlust ja 2019. aastal 16 998). Samas, 2018. aasta suurem taotluste arv tulenes kohati sellest, et e-residendi digi ID-d olid hakanud alates 2017. aastast aeguma. 2020. aasta alguses oli e-residentide koguarv üle 64 000 ning kehtiv e-residendi digi-ID oli 44 000 välismaalasel. Enim oli e-residendi digi-ID taotlejaid Venemaa Föderatsioonist, Saksamaalt, Ukrainast, Hiinast ja Indiast. Peamised e-residendi digi-ID taotlemise põhjendused olid asukohast sõltumatu rahvusvaheline äritegevus või äri toomine Eestisse.
* 2019. aastal tehti Eesti rahvastikuregistrisse 113 miljonit päringut. Aasta varasemaga võrreldes on nende hulk kasvanud pea 10 miljoni päringu võrra, olles läbi aegade suurim. Seitsme aastaga on päringute hulk aga kahekordistunud, kui arvestada, et 2013. aastal tehti 55 miljonit päringut.

**Tabel 5.** *Alaeesmärgi „Usaldusväärne ja turvaline identiteedihaldus“ mõõdikud*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2014** | **2015**  | **2016**(tegelik) | **2017**(tegelik) | **2018**(tegelik) | **2019** | **2020** | **Allikas** |
| Turvalise elektroonse identiteedi digitaalseid funktsioone (Eesti e‑teenu­sed) kasutavate inimeste osakaal eID‑d omavatest isikutest  | – | 33% | kasvab (36%)  | kasvab (40,4%) | kasvab (41,8%) | kasvab(57%) | 40% | AS Sertifit­seerimis­keskus |

Isikut tõendavate dokumentide väljaandmises oli 2019. aastal olulisimaid muudatusi 6. jaanuaril 2020. aastal jõustunud **riigilõivuseaduse, isikut tõendavate dokumentide seaduse ja konsulaarseaduse muutmise seadus**,milles Siseministeeriumi ettepanekul nüüdisajastati PPA toimingutega seotud riigilõivuseaduse regulatsiooni ning diferentseeriti PPA teenindustes ja iseteeninduskeskkonnas tehtavate toimingute eest võetavaid riigilõivumäärasid. Endisest soodsama riigilõivumääraga suunatakse inimesi kasutama riigi e-teenuseid, mille tulemusena väheneb eelduslikult PPA teeninduses või posti või e-posti teel esitatud taotluste hulk. See omakorda võimaldab PPA-l taotluse sisestamiselt vabaneva tööjõu ja -aja suunata põhjalikumale menetlemistööle.

Identiteedihalduspoliitika elluviimiseks on vaja arendada **isiku tõsikindla tuvastamise** ja **isikusamasuse kontrollimise protsessi**. Selleks on oluline võtta kasutusele automaatne biomeetriline identifitseerimissüsteem ABIS ehk isiku identiteediandmete võrdlus, eelkõige üks-ühele- ja üks-mitmele-biomeetria võrdlus (sõrmejäljed, näobiomeetria jts).

20. detsembril 2019 tehti ettepanek osaleda riigihangete seaduse § 170 lg 1 punkti 3 alusel erandmenetlusena korraldatud hankes „Automaatse biomeetria võrdlussüsteemi (Est-ABIS) ostmine“ (Automatic Biometric Identification System (Est-ABIS)) ja edastada pakkumused. Nende esitamise lõpptähtaeg oli 26. veebruaril 2020 ja võitja kuuluti välja 2. aprillil 2020.

Korraldamaks välisriigis isikut tõendavate dokumentide taotlemist ja selleks, et dokumente oleks kliendil mugav kätte saada, rakendatakse **välisriikides väliseid teenusepakkujaid** (edaspidi *VTP*). See võimalust hakatakse kasutama eelkõige neis piirkondades, kus ei ole Eesti välisesindusi. Peale selle, et tagada kliendimugavus, on eesmärk vähendada Eesti välisesinduste töökoormust ja laiendada e-residentsuse taotlemise võimalusi. Et VTP-de kasutamine järele proovida, sõlmisid PPA, Siseministeeriumi ja VFS South Korea LLC 20. oktoobril 2017. aastal e‑residendi digi-ID väljastamise katseprojekti lepingu. 2019. aasta novembris kuulutati välja uus hange, mille tulemusel laiendati VTP-de võrgustikku. Planeeritud on suuremahuline väljastuskohtade hange (nn 20+ väljastuskoha projekt). Esimesed viis sihtkohta on São Paolo, Johannesburg, Bangkok, Singapur ja Tōkyō. Kui järgmiste sihtkohtade nimekiri on kokku lepitud, on plaanis sõlmitud hankelepingut täiendada ja laiendada tegevust kokkulepitud sihtkohtadesse. Hanke teises etapis on kavas peale e-residendi digi-ID-de väljastamise hakata VTP-sid kasutama ka Eesti kodanike dokumentide väljastamiseks juhul, kui dokumenti taotletakse korduvalt.

Olemasolevat **reisidokumentide tootmise lepingut** pikendati kuni 31. detsembrini 2020. Tehti reisidokumentide plankide, isikustamissüsteemi ja nendega seotud teenuste ostmise hange, sõlmiti asjakohane leping ja alustati lepingu rakendamisega. Uue lepingu alusel hakatakse reisidokumente tootma hiljemalt 1. jaanuaril 2021. Reisidokumentide hange puudutab kõiki reisidokumente vajavaid Eesti kodanikke, määratlemata kodakondsusega isikuid, diplomaate ja rahvusvahelise kaitse saanud isikuid.

**Rahvastikutoimingute valdkonnast võib esile tõsta inimeste perekonnasündmuste andmete rahvastikuregistrisse kandmise projekti lõpetamist.** Projekt kestis 15 aastat. Selle aja jooksul sisestati Eesti rahvastikuregistrisse inimeste elusündmuste andmed alates 1926. aastast (4 miljonit dokumenti). Selleks pildistati ja sisestati rahvastikuregistrisse paberarhiividest perekonnasündmuste kohta koostatud dokumendid: sündide ja surmade, abielude ja lahutuste ning nimemuutuste perekonnaseisuaktid. Tööd tegid Siseministeerium, maavalitsused, KOV-id, Riigi Tugiteenuste Keskus ja mitu ettevõtet. Tehtud väga suure töö tulemusena on inimestel rahvastikuregistris õiged perekonnasündmuste andmed, seosed teiste inimestega (abikaasa, vanem, laps), sünnikohad ja -ajad jne. Tööst on kasu kogu riigile – inimesed ei pea esitama paberdokumente, sest andmed on rahvastikuregistris olemas ja neid saab kogu riik elektrooniliselt kasutada. Pärimisel, pensioni taotlemisel ei pea enam esitama lähedaste kohta paberdokumente. Lisaks on väga tähtis, et andmete olemasolu võimaldab luua uusi e-teenuseid, sh automaatseid.

## Alaeesmärk 8. Tõhusam piirihaldus

* **2019. aastal rahulolu piirivalve tööga oli võrreldes 2017. aastaga veidi vähenenud (91% ja 88,5%).** Piiriületajatelt küsiti rahulolu piiriületuse kiiruse ja korraldusega piiripunktis. Võrreldes varasemate aastatega on piiriületuse korraldusega rahulolu jäänud enamjaolt samaks, kuid veidi (12% võrra) on suurenenud väga rahulolevate isikute osakaal. Piiriületuse kiirusega rahulolematute osakaal on aga suurenenud 5% võrra.
* **Eesti idapiir oli elektroonilise ja tehnilise valvega 2019. aastal kaetud samal määral kui 2018. aastal** (57%).
* **Soodne majanduskeskkond ja kasvav nõudlus tööjõu järele suurendasid nii seaduslikku kui ka ebaseaduslikku rännet. Ebaseadusliku rändega seotud isikuid avastati 2019. aastal 27% rohkem.** Peamine ebaseadusliku rände moodus oli sisenemistingimuste rikkumine, nende arv suurenes mitmekordselt. Sisenemistingimuste rikkujatest ligi 80% olid ukrainlased, peale nende oli ka Gruusia ja Moldova kodanikke. Peamiselt rikuti viisavaba liikumise tingimusi. Ebaseadusliku rände levinud moodused olid ka viisa ja viisavaba viibimise tingimuste väärkasutamine. Viisavaba viibimise režiim on tekitanud arusaama, et enam ei pea põhjendama oma reisi eesmärki või tõendama rahalist hakkamasaamist viibimisperioodil. Ligi kaks kolmandikku ebaseaduslikult rändelt tabatud isikuid avastati piiripunktides ja piiripunktide vahelisel alal tabati 27 isikut.

**Tabel 6.** *Alaeesmärgi „Tõhusam piirihaldus“ mõõdikud*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2014** | **2015** (tegelik) | **2016** (tegelik) | **2017**(tegelik) | **2018**(tegelik) | **2019**(tegelik) | **2020** | **Allikas** |
| Rahulolu piirivalve tööga | 89,5% | kasvab(89,5%) | kasvab(87,5%) | kasvab(91%) | säilib(ei hinnatud) | säilib(88,5%) | säilib | PPA |
| Eesti idapiiri kaetus elekt­roonilise ja tehnilise valvega | 60% | kasvab (54%) | kasvab (54%) | kasvab(54%) | kasvab(57%) | 100%(57%) | tase säilib | PPA |
| Ebaseadus­likult sisse‑ ja läbirändelt tuvastatud isikute arv[[27]](#footnote-28) | 267 | < 300 (552) | < 300 (520) | < 300(928) | < 300(1110)  | < 300(1410)  | < 300  | PPA |

Tõhusama piirihalduse programmi tegevuste plaanimisel on arvestatud, et on vaja olla valmis selleks, et rändesurve suund lõunast põhja võib muutuda ja olla idast läände. Seetõttu on Eestil suur vastutus tagada Schengeni vaba liikumise ala turvalisus. **2019. aastal jätkusid selleks idapiiri valmisehitamiseks vajalikud tegevused.** 2019. aasta kuulutas PPA välja **maismaapiiri taristu ehitamise I etapi hanke** lõikude 1–3 jaoks. Selle käigus plaanitakse välja ehitada riigipiiri taristu kogupikkusega 23,5 km, alates piiripostist nr 1 kuni piiripostini nr 109. Arvestades rahalisi võimalusi analüüsis Siseministeerium piiriprojektis püstitatud eesmärke ning leidis kokkuhoiukohti, mis aitavad muuta idapiiri ehitust odavamaks, kuid samas tagavad vajaliku olukorrateadlikkuse piiril toimuvast ja võimaldavad tulevikus tõkestada ebaseaduslikku piiriületust. 29. augustil 2019 tutvus Vabariigi Valitsus Siseministeeriumi ettepanekutega ja otsustas, et idapiiri taristu valmisehitamist jätkatakse väiksemas mahus (loobutakse loomatõkkeaiast ja liivaribast, seiretehnika hangitakse ehitustegevuse lõpus kasutades maksimaalselt EL-i raha). Valitsus otsustas idapiiri ehitamiseks eraldatud 79,9 miljonile lisaks anda 12 miljonit eurot.

2019. aasta veebruaris valmis **mereseiresüsteemide tehniline audit**, milles anti hinnang mereseire tehnosüsteemide hetkeseisule. Auditi alusel koostati mereseire tehniliste süsteemide kontseptsioon (töötamaks rahuaja tingimustes), kus nimetati mereseire arendamise strateegilised eesmärgid ja vajalikud tegevused mereseiresüsteemide uuendamiseks (sh lisafunktsionaalsused, mis arvestavad koostööpartnerite vajadusi). Lisaks toodi välja riskid, mis võivad realiseeruda siis, kui mereseiresüsteemide taristut ja radareid õigel ajal välja ei vahetata.

1. Järgmine uuring tehakse 2020. aastal. [↑](#footnote-ref-2)
2. Statistikas on esitatud esialgsed andmed, mida tavapäraselt aasta jooksul vajaduse korral korrigeeritakse. [↑](#footnote-ref-3)
3. Uuringut on tehtud alates 2004. aastast, kui Eesti liitus Euroopa Liiduga. Aastatel 2004–2008 oli kuritegevus esimese kolme probleemi hulgas. [↑](#footnote-ref-4)
4. Justiitsministeerium. Kuritegevus Eestis 2019. Kättesaadav internetis aadressil <https://www.kriminaalpoliitika.ee/kuritegevuse-statistika/> (20.04.2020). [↑](#footnote-ref-5)
5. Elanike kaasatus siseturvalisuse tagamisse näitab, kui suur osakaal vastanutest on viimase 12 kuu jooksul osa võtnud ühest või mitmest järgmisest tegevusest: turvalisusega seotud õppused või kursused; naabrivalve tegevus; infopäevad või koosolekud turvalisuse teemal; turvalisuse parendamise talgud (õnnetuse tagajärgede likvideerimine, keskkonna turvalisemaks tegemine); abipolitseinike töö; vabatahtlike päästjate töö; muud üritused või ettevõtmised, mille raames on jagatud infot turvalisuse teemal. [↑](#footnote-ref-6)
6. „Siseturvalisuse arengukavas 2015–2020“ seiratakse vigastussurmade all liikluses, tulekahjus ja uimasti üledoosi ning tapmiste ja mõrvade tagajärjel hukkunuid, samuti vees uppunuid. Need esialgsed andmed esitasid ametid jaanuari keskel. Andmeid täpsustatakse 2020. aasta jooksul. [↑](#footnote-ref-7)
7. Justiitsministeerium. [↑](#footnote-ref-8)
8. PPA õiguskorra aastaülevaade. [↑](#footnote-ref-9)
9. Siseturvalisuse avaliku arvamuse uuring (järgmine uuring tehakse 2020. aastal). [↑](#footnote-ref-10)
10. UTV on vähemalt kaheistmeline (kõrvuti) mitmeotstarbeline maastikusõiduk, mille juhtimiseks kasutatakse rooli. Lühend tuleb ingliskeelsetest sõnadest *utility terrain vehicle*. [↑](#footnote-ref-11)
11. „Siseturvalisuse arengukavas 2015–2020“ seiratakse vigastussurmadest all liikluses, tulekahjus ja uimasti üledoosi ning tapmiste ja mõrvade tagajärjel hukkunuid, samuti vees uppunuid. Need esialgsed andmed esitasid ametid jaanuari keskel. Andmeid täpsustatakse 2020. aasta jooksul. [↑](#footnote-ref-12)
12. Politsei- ja Piirivalveamet. [↑](#footnote-ref-13)
13. Aasta aruandluses näidatakse ametite poolt aasta alguses esitaud statistikat eelmise aasta kohta. Kui vastavat statistikat esitav amet järgneval aastal muudab oma andmeid, siis tehakse muudatus eelneva aasta kohta ka arengukava aruandes. Ametite poolt esitatud andmeid ei korrigeerita TAI või Statistikaameti poolt juunis avaldatavate andmete põhjal, kuna andmete esitamise põhimõtetes on mõningased erinevused (sellest ka numbrilised erinevused). [↑](#footnote-ref-14)
14. Näitaja ei ole võrreldav 2016. aastaga, kuna 2016. aastal kasutatud küsimusele vastamisel pidid vastajad valima kahe seisukoha vahel (turvalisuse tagamine on elanike ülesanne või politsei ja kutseliste päästjate ülesanne). Küsimusele oli keeruline vastata ja seda tõlgendati mitut moodi, samuti ei olnud võimalust vastata, et mõlema ülesanne. Kokkuvõttes, eri uuringud andsid väga erinevaid tulemusi, mistõttu võib kahtluse alla seada küsimuse valiidsuse. [↑](#footnote-ref-15)
15. Nii tulekahjus hukkunute kui ka veeõnnetuses uppunute arvu korral on PäA, PPA ja Statistikaameti andmed erinevad. Statistikaamet käsitab hukkununa ainult Eesti elanikke (sh välismaal), PäA ja PPA andmed kajastavad kõiki Eesti territooriumil tule- ja veeõnnetuses hukkunud inimesi, sh ka välismaalasi. [↑](#footnote-ref-16)
16. Elanikkonna hädaolukorraks valmisoleku indeksi metoodika on koostatud 2016. aastal, kuid tulemuse saamiseks ei saanud kasutada 2016. aastal tehtud uuringut. Uus uuring algtaseme seadmiseks tehti 2017. aastal. [↑](#footnote-ref-17)
17. Rasketeks peitkuritegudeks loetakse kuritegusid, milles menetluse alustamisel ei ole kahtlustatav teada, ning mis kuuluvad Eestis prioriteetseteks tunnistatud valdkondadesse – alaealise vastu toime pandud seksuaalkuriteod, narkootikumidega seotud kuriteod, inimkaubandus, valimisvabaduse vastased kuriteod, korruptsioonikuriteod, organiseeritud kuritegevus, majanduskuriteod. [↑](#footnote-ref-18)
18. Kuritegevus Eestis. Justiitsministeerium. <https://www.kriminaalpoliitika.ee/kuritegevuse-statistika/korruptsioon.html> (22.04.2020) [↑](#footnote-ref-19)
19. Kuritegevus Eestis. Justiitsministeerium. <https://www.kriminaalpoliitika.ee/kuritegevuse-statistika/kuberkuriteod.html> (20.04.2020). [↑](#footnote-ref-20)
20. Osaliselt AMIFi kaasrahastusega. [↑](#footnote-ref-21)
21. CBRNi valdkonna juhtasutus. [↑](#footnote-ref-22)
22. Veebis kättesaadav aadressil <https://eur-lex.europa.eu/legal-content/ET/TXT/PDF/?uri=CELEX%3A32018L0843&from=EN> (20.04.2020). [↑](#footnote-ref-23)
23. ingl *fifth anti-money laundering directive*  [↑](#footnote-ref-24)
24. Näiteks kampaania laste seksuaalse väärkohtlemise vastase päeva raames, vt <https://www.just.ee/et/seksuaalse-vaarkohtlemise-vastane-paev>, ja projekt „Targalt Internetis“, vt <https://www.targaltinternetis.ee/uudised/2019/05/lets-talk-young/> (20.04.2020). [↑](#footnote-ref-25)
25. Rändepoliitika eesmärkide saavutamist hinnatakse eksperdihinnangute põhjal, programmis eraldi mõõdikuid pole, kuid need on olemas meetmetel, mida on siin samuti kommenteeritud. [↑](#footnote-ref-26)
26. Kogu monitooringu tekstiga saab tutvuda Kultuuriministeeriumi kodulehel aadressil <http://www.kul.ee/et/EIM2017> (20.04.2020). [↑](#footnote-ref-27)
27. Mõõdikut kajastatakse ainult programmi dokumendis, kuna seda mõõdikut ei ole nimetatud „Siseturvalisuse arengukava 2015–2020“ alaeesmärgi mõõdikuna, kuid programmi eesmärgi saavutamise hindamisel on asjakohane. [↑](#footnote-ref-28)